Redakteursbrief — 2 Februarie 2018 - Mogol Pos
Redakteursbrief — 2 Februarie 2018
Die laaste week in Januarie 2018 sal vir die geliefdes van twee mense nooit weer dieselfde wees nie.
Siabelo Sthembiso Zondi en Phalane Nong het in hulle brandende voertuie gesterf na 'n kop-aan-kop-botsing. Baie sterkte aan hierdie twee mans se geliefdes.
Beeld se Limpopo-verslaggewer stuur hierdie week vir my 'n boodskap om haar hartseer te deel oor die dood van die 20-jarige Elmien Fourie wat dood is nadat sy serebrale malaria gehad en 'n bakteriële infeksie in die hospitaal opgedoen het. Net daarna lees ek dat die Wêreldgesondheidsorganisasie wel stappe gaan neem om ernstiger te wees oor die uitroei van malaria. Daar was definitief ook minder malariagevalle in ons omgewing as verlede jaar dieselfde tyd. Kan die min reën hiervoor verantwoordelik wees?
Daar lê 'n lang pad van herstel voor vir Dawid du Plessis en sy ouers, Phillip en Retha, nadat Dawid deur 'n Mosambiekse spoegkobra gebyt is. So baie mense het die vraag gevra – waarom het dit juis met die Du Plessis's gebeur? Hulle harte is so oop vir ander kinders en nou gebeur hierdie met hulle eie kind. Dis net 'n bevestiging dat daar wel daagliks slegte goed gebeur met goeie mense.
As daar een goeie mens was, dan was dit Connie de Kock wat Saterdag oorlede is. Ten spyte van haar siekte en pyn was sy altyd besorg oor ander. Die laaste keer wat ek Connie gesien het was by 'n byeeenkoms van die blommerangskikkingklub. Ek was ontsteld oor die plaasaanval by die Emslies en Connie het daarop aangedring om vir my koffie en 'n broodjie te koop. Dit was dalk 'n klein gebaar, maar dit het gewys presies wie sy is en hoeveel goed daar in haar hart was. Ek weet Connie rus nou in soveel vrede …